ร้านนี้เป็นร้านที่เมื่อก่อนกินอยู่ค่อนข้างบ่อย  แต่เดี๋ยวนี้ไม่ค่อยได้ขับรถผ่านเลยไม่ได้แวะ

ก่อนอื่นต้องเล่าประวัติร้านนี้ก่อนครับ  ก่อนจะมีร้านก๋วยเตี๋ยวร้านนี้ จริงๆ เคยมีร้านต้นตำรับตั้งอยู่ใกล้ๆ กันในซอยเดียวกัน​ (ข้างๆ ไปรษณีย์บางปะแก้ว)  แต่ลูกจ้างร้านนั้นแยกตัวออกมาเปิดร้านนี้ ช่วงแรกๆ ก็แบ่งลูกค้ากันไป เพราะร้านต้นตำรับเค้าลูกค้าเยอะมาก ต้องรออาหารนาน ทำให้ลูกค้าหันมากินร้านนี้บ้าง (บ้านผมบ้านนึงหล่ะที่เปลี่ยนมาสั่งร้านนี้แทนเพราะไม่อยากรอนานเวลาแวะซื้อกลับบ้าน) ... ต่อมาร้านต้นตำรับเลิกขายไปเพราะไม่มีคนรับช่วงทำต่อ  สรุปตอนนี้เหลือร้านนี้ร้านเดียว ลูกค้าเลยเพียบ กลับมารอนานเช่นเดิม ฮ่าๆ ... แต่ยังดีครับที่สูตรก๋วยเตี๋ยวอร่อยๆ ยังไม่หายไป
ก๋วยเตี๋ยวร้านนี้จะใส่เครื่องมาหลายอย่างครับ มีทั้งหมูแดง หมูกรอบ ลูกชิ้นปลา ลูกชิ้นกุ้ง เครื่องใน อย่างละนิดอย่างละหน่อยจนดูเต็มชาม

เส้นเล็กของร้านนี้จะเส้นใหญ่และหนาหน่อย ไม่แน่ใจว่าเรียกว่าเส้นจันทน์ได้รึเปล่า แต่ลวกมาได้เหนียวดีครับ (แต่ถ้าซื้อกลับบ้านเส้นจะแข็งขึ้นเยอะ แนะนำว่าควรกินที่ร้านจะดีกว่า) ... เส้นก๋วยจั๊บก็เป็นอีกเส้นที่เหนียวอร่อยครับ ที่บ้านผมก็สั่งกลับบ้านประจำ

ปริมาณต่อชามดูเหมือนจะเยอะไปด้วยเครื่อง แต่จริงๆ ไม่ได้เยอะมากครับ แต่ที่แน่ๆ คุ้มกับ 40 บาทที่เสียไปครับ ไปทีไรกิน 2 ชามทุกครั้ง :)
